  Туспуктэм: Удмуртиысь дышетонъя но тодосъя министерстволэн пресс-службаез Анжелика Тихонова корреспондент Удмуртиын улӥсьёс 23-тӥ пӧсьтолэзе ортчем Шара лыдӟиськонъя «Живая классика» огъяросси нуналэ пыриськизы. Акция туэ нырысьсэ радъяськиз. Со сярысь элькунысь дышетонъя но тодосъя министерстволэн пресс-службаез ивортӥз. Со нуналэ лыдӟиськыны яратӥсьёс ульчаосы потыса прозаысь яке кылбуретысь яратоно люкетъёссэс лыдӟизы. Удмуртиын классика но туала литератураез яратӥсьёслы 10 интыос радъязы. Валтӥсез Ижкарысь «Усьтэм садын» интыяськиз. Акция улсын лыдӟиськисьёс но кылзӥсьёс тодмо ӟуч прозаикен, драматурген, эссеистэн Сергей Носовен пумиськизы. Нош театрен тунсыкъяськисьёс Щукин нимо театр институтысь дышетӥсьлэн Валерий Моисеевлэн мастер-классаз пыриськизы. Со быдэ вуымтэослэсь миниатюраоссэс учкиз но ӵектонъёссэ вераз. Пусъём, акция 15 улосвылъёсын ортчиз. 50 пала каръёсын, черкогуртъёсын но пичи каргуртъёсын 200-лэсь ятыр литературая площадкаос ужазы. « Лыдӟиськон – со ӵемысь нимаз формат, тон книгаен одӥгнад. Фильмез ӵошен учкыны луэ, нош книгаез уг. Та акция ӵапак ӵошен лыдӟон понна малпамын. Лыдӟыны но вераськыны, огъя ӧре сюрыны » Марина Смирнова, «Живая классика» фондлэн азьмуртэз Тодэ вайытом, Ижкарын Кузебай Герд нимо йӧскалык гимназиын нырысьсэ удмурт гожъясьёслэсь чуръёссэс вольыт лыдӟонъя «Удмуртилэн улэп классикаез» («Живая классика Удмуртии») вожвылъяськон ортчытӥзы. Отчы гимназиысь покчи но бадӟым классъёсын дышетскисьёс пыриськизы. Тегъёс: Удмуртия Ижкар книгаос Лулчеберет  